Oficialusis leidinys L 215 , 30/07/1992 p. 0080 - 0084

specialusis leidimas suomių kalba: skyrius 3 tomas 43 p. 0224

specialusis leidimas švedų kalba: skyrius 3 tomas 43 p. 0224



Tarybos reglamentas (EEB) Nr. 2077/92 1992 m. birželio 30 d. dėl tarpšakinių organizacijų ir susitarimų tabako sektoriuje EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 42 bei 43 straipsnius, atsižvelgdama į Komisijos pasiūlymą [1], atsižvelgdama į Europos Parlamento nuomonę [2], atsižvelgdama į Ekonomikos ir socialinių reikalų komiteto nuomonę [3], kadangi vidutinės trukmės ir ilgalaikiai ateities planai dėl Bendrijos ir pasaulio žemės ūkio rinkų reikalauja, kad rinkos pusiausvyrai atkurti būtų peržiūrėti kai kurie bendrosios žemės ūkio politikos dokumentai; kadangi tokie pakeitimai, kurių pagrindinis tikslas yra didinti priemonių, skirtų rinkos paramai lankstumą, reikalauja, kad susiję verslininkai keistų savo ekonominę veiklą labiau atsižvelgdami į tikrąją padėtį rinkoje; kadangi asmenų arba grupių įsteigtos tarpšakinės organizacijos, atstovaujančios reikšmingai įvairių grupių, užsiimančių auginimu, perdirbimu bei prekyba tabako sektoriuje, daliai, galėtų padėti labiau atsižvelgti į padėtį rinkoje ir skatinti ekonominės veiklos kaitą, kuri skirta pagilinti žinias apie auginimą, perdirbimą ir prekybą bei tobulinti šių sričių organizavimą; kadangi tam tikra jų veikla galėtų pagerinti rinkos pusiausvyrą ir taip padėti įgyvendinti Sutarties 39 straipsnyje numatytus tikslus; kadangi turėtų būti nustatytos priemonės, kurių dėka tarpšakinės organizacijos prisidėtų prie minėtų tikslų; kadangi atsižvelgiant į tai, kas pirmiau pasakyta, būtų tikslinga suteikti konkretų pripažinimą organizacijoms, kurios gali parodyti savo jau įrodytą sugebėjimą atstovauti regioniniu, kelių regionų arba bendrijos lygiu ir kurios imasi tinkamų veiksmų siekdamos pirmiau minėtų tikslų; kadangi tokį pripažinimą turėtų suteikti valstybė narė arba Komisija priklausomai nuo prekybinės asociacijos veiklos apimties; kadangi siekiant remti tam tikrą tarpšakinių organizacijų veiklą, kuri yra ypač svarbi atsižvelgiant į dabartines taisykles, susijusias su rinkos organizavimu tabako sektoriuje, turėtų būti numatyta nuostata, kad tarpšakinių organizacijų priimtos ir jų nariams skirtos taisyklės su tam tikrom sąlygom būtų išplėstos vieno arba kelių regionų visiems gamintojams ir grupėms, kurios nėra organizacijų narės; kadangi ne nariai taip pat turėtų mokėti visą arba dalį nario mokesčio, skirto padengti neadministracines išlaidas, kurios atsiranda vykdant tokią veiklą; kadangi ši tvarka turėtų būti įgyvendinama taip, kad būtų garantuotos minėtų socialinių ir ekonominių grupių, ypač vartotojo, teisės; kadangi kitos pripažintų tarpšakinių organizacijų veiklos rūšys tabako sektoriui gali būti svarbios bendrąja ekonomine arba technine prasme, ir todėl naudingos visiems šiose šakose dirbantiems asmenims, nepriklausomai nuo to, ar jie yra organizacijos nariai; kadangi tokiais atvejais būtų tikslinga, kad ne nariai mokėtų mokestį, kuris skirtas ne administracinėms išlaidoms padengti, bet tokioms išlaidoms, kurios atsiranda tiesiogiai, vykdant pirmiau minėtą veiklą; kadangi tam, kad būtų garantuotas tikslus šio plano įgyvendinimas, valstybės narės ir Komisija turėtų glaudžiai bendradarbiauti ir joms turėtų būti suteikta nuolatinė kontrolės teisė, ypač susijusi su regioninio arba kelių regionų lygio tarpšakinių organizacijų pripažinimu ir tokių organizacijų priimtais susitarimais bei suderinta veikla; kadangi turėtų būti priimta nuostata kiekvienų metų pradžioje paskelbti ankstesniais metais pripažintų organizacijų sąrašą, sąrašą organizacijų, kurių pripažinimas per tą patį laikotarpį buvo panaikintas, ir taisykles, kurių taikymo sritis buvo išplėsta, nurodant jų taikymo sritį, kad valstybės narės ir kitos suinteresuotos šalys būtų informuotos, PRIĖMĖ ŠĮ REGLAMENTĄ: 1 straipsnis Šiame reglamente nustatomos tabako rinkos organizavimo sektoriuje veikiančių tarpšakinių organizacijų pripažinimo ir veiklos sąlygos. 2 straipsnis Tarpšakinės organizacijos: 1) kurias sudaro ekonominės veiklos, susijusios su tabako auginimu, perdirbimu ir prekyba tabaku, atstovai; 2) kurios buvo įkurtos visų arba kai kurių jas sudarančių organizacijų arba asociacijų iniciatyva; 3) kurios užsiima keliomis iš toliau nurodytų veiklos rūšių regiono lygyje, keliuose bendrijos regionuose arba visoje bendrijoje; jei reikia, atsižvelgdamos į vartotojo interesus: a) prisideda prie tabako lapų arba briketų tiekimo į rinką suderinimo stiprinimo; b) rengia bendrijos taisykles atitinkančias tipines sutartis; c) gilina žinias apie rinką ir jos skaidrumą; d) didina pridedamąją vertę, ypač paklausos tyrimo ir skatinimo būdu ir tirdamos naujus naudojimo būdus, nekeliančius grėsmės žmonių sveikatai; e) Nukreipia gamybą sektoriuje į produktus, kurie labiau atitinka rinkos ir sveikatos apsaugos reikalavimus; f) nagrinėja būdus, leidžiančius naudoti mažiau gaminių augalų apsaugai ir užtikrinančius produkto kokybę bei dirvos išsaugojimą; g) tobulina produktų kokybės gerinimo būdus ir priemones auginimo bei perdirbimo pakopose; h) naudoja sertifikuotą sėklą ir kontroliuoja produkto kokybę, yra pripažįstamos šiuo reglamentu. 3 straipsnis 1. Gavusios paraišką, valstybės narės pripažįsta tas jų teritorijoje įsisteigusias tarpšakines organizacijas: a) kurios toje teritorijoje užsiima savo veikla regioniniu arba kelių regionų lygiu; b) kurioms šios produkcijos gamyba ir (arba) prekyba ja sudaro reikšmingą visos veiklos ir atstovaujamų šakų dalį; jei tarpšakinės organizacijos veiklos sritis apima kelis regionus, ji turi pateikti įrodymą, kad kiekvieną šakų grupę kiekviename regione atstovauja būtiniausias jos narių skaičius; c) kurios užsiima keliomis 2 straipsnio 3 dalyje nurodytomis veiklos rūšimis; d) kurios pačios negamina, neperdirba ir neparduoda produktų, kuriems taikoma 1 straipsnyje minimo sektoriaus rinkos organizavimo sistema. 2. Prieš suteikdamos pripažinimą, valstybės narės praneša Komisijai apie tarpšakines organizacijas, kurios kreipėsi dėl pripažinimo, ir suteikia visą reikalingą informaciją apie ekonominės veiklos šakas, kuriose jos dirba, atstovavimą joms, veiklą kuria jos užsiima ir bet kurią kitą informaciją, būtiną svarstant paraišką. Per 60 dienų nuo valstybės narės pranešimo Komisija gali paprieštarauti pripažinimui. 3. Valstybės narės panaikina pripažinimą: a) jei nebesilaikoma šiame reglamente nustatytų sąlygų; b) jei tarpšakinė organizacija nusižengia vienam arba keliems 7 straipsnio 3 dalyje išvardytiems draudimams, nepažeidžiant galimybės iškelti baudžiamąją bylą pagal nacionalinius teisės aktus; c) jei tarpšakinės organizacijos neįvykdo įsipareigojimo pranešti, kaip reikalauja 7 straipsnio 2 dalies nuostatos. Valstybės narės nedelsdamos praneša Komisijai apie sprendimą panaikinti pripažinimą. 4 straipsnis 1. Gavusi paraišką, Komisija pripažįsta tas tarpšakines organizacijas, kurios: a) užsiima veikla kelių valstybių narių teritorijose arba jų dalyse ar visoje bendrijoje; b) yra įsisteigusios pagal nacionalinius valstybės narės teisės aktus arba pagal bendrijos teisės aktus; c) atitinka 3 straipsnio 1 dalies b, c ir d punktų nuostatas. 2. Apie paraiškas dėl pripažinimo Komisija praneša valstybėms narėms, kurių teritorijoje tarpšakinės organizacijos yra įsisteigusios ir užsiima veikla. Gavusios tokius pranešimus valstybės narės per du mėnesius pateikia pastabas. Komisija priima sprendimą dėl pripažinimo per tris mėnesius, skaičiuojant nuo paraiškos ir visos reikalingos informacijos gavimo. 3. Šio straipsnio 1 dalyje nurodytų organizacijų pripažinimą Komisija panaikina 3 straipsnio 3 dalyje nurodytomis aplinkybėmis. 5 straipsnis Europos Bendrijų oficialiojo leidinio C serijoje Komisija skelbia pripažintų tarpšakinių organizacijų pavadinimus, šalia nurodydama ekonomikos sektorių arba sritį, kurioje jos dirba, ir jų veiklą, kaip numatyta 2 straipsnyje. Informacija apie pripažinimo panaikinimą taip pat skelbiama. 6 straipsnis Tarpšakinių organizacijų pripažinimas suteikia joms teisę užsiimti 2 straipsnio 3 dalyje nurodyta veikla, atsižvelgiant į šiame reglamente nustatytas sąlygas. 7 straipsnis 1. Nepaisant Reglamento Nr. 26 [4] 1 straipsnio, Sutarties 85 straipsnio 1 dalis netaikoma tiems pripažintų tarpšakinių organizacijų susitarimams ir suderintai veiklai, kurie yra skirti įgyvendinti 2 straipsnio 3 dalyje minėtas priemones. 2. Šio straipsnio 1 dalis taikoma tik tada, kai: - apie susitarimus ir suderintą veiklą buvo pranešta Komisijai, ir jei - per tris mėnesius nuo visos reikalingos informacijos gavimo Komisija nenustatė, kad susitarimai ir suderinta veikla yra nesuderinami su bendrijos taisyklėmis. Nepasibaigus šiam laikotarpiui susitarimai ir suderinta veikla negali būti įgyvendinami. 3. Susitarimai ir suderinta veikla, kurie: - gali sukelti bet kokios formos bendrijos rinkų padalijimą, - gali paveikti tinkamą rinkos organizavimo sistemos veikimą, - gali sukelti konkurencijos iškraipymus, kurie nėra esminiai siekiant bendrosios žemės ūkio politikos tikslų, įgyvendinamų per tarpšakines organizacijas, - numato kainų ir kvotų nustatymą, nepažeidžiant priemonių, kurių imasi tarpšakinės organizacijos, taikydamos konkrečias bendrijos taisyklių nuostatas, - gali sudaryti sąlygas diskriminacijai arba pašalinti konkurenciją svarbios aptariamų produktų dalies atžvilgiu, bet kuriuo atveju skelbiami prieštaraujančiais bendrijos taisyklėms. 4. Jeigu, praėjus šio straipsnio 2 dalies antrojoje įtraukoje nurodytam trijų mėnesių laikotarpiui, Komisija nustato, kad nebuvo laikomasi šio reglamento taikymo sąlygų, ji priima sprendimą, kuriuo pareiškiama, kad Sutarties 85 straipsnio 1 dalis minėtiems susitarimams ir suderintai veiklai taikoma. Šis sprendimas įsigalioja ne anksčiau negu apie tai pranešama suinteresuotai tarpšakinei organizacijai, nebent ta tarpšakinė organizacija būtų suteikusi neteisingą informaciją arba piktnaudžiavusi šio straipsnio 1 dalyje numatyta išimtimi. 8 straipsnis 1. Tarpšakinės organizacijos gali paprašyti, kad kai kurie jų susitarimai ir suderinta veikla būtų privalomi ribotą laikotarpį konkrečiame ekonomikos sektoriuje dirbantiems asmenims ir grupėms, kurie nėra prekybos šakų, kurioms jie atstovauja, nariai tuose regionuose, kuriuose tos šakos veikia. Kad galėtų išplėsti savo taisyklių taikymą, tarpšakinės organizacijos turi atstovauti ne mažiau kaip dviem trečdaliams minėtos gamybos ir (arba) prekybos. Kai siūloma išplėsti taisykles keliems regionams, tarpšakinės organizacijos turi įrodyti, kad jos būtiniausiai atstovauja kiekviename regione esančioms šakų grupėms. 2. Taisyklės, kurių taikymo sritį prašoma išplėsti, turėjo galioti mažiausiai vienerius metus ir turi būti susijusios su vienu iš šių tikslų: a) gamybos ir rinkos pažinimu; b) būtiniausių kiekių apibrėžimu; c) su aplinkos apsauga suderinamų auginimo būdų taikymu; d) įpakavimui ir pateikimui taikomų būtiniausių reikalavimų apibrėžimu; e) sertifikuotos sėklos naudojimu ir produkto kokybės kontrole. 3. Taisyklių taikymo srities išplėtimą tvirtina Komisija 9 straipsnyje nurodyta tvarka. 9 straipsnis 1. Kai taisykles nustato valstybių narių pripažintos tarpšakinės organizacijos, valstybės narės suinteresuotų socialinių ir ekonominių grupių žiniai paskelbia susitarimus ir suderintą veiklą, kuriuos numatoma taikyti konkretaus regiono arba regionų grupės individualiems verslininkams arba grupėms, kurios nėra organizacijos narės. Suinteresuotosios šalys pateikia pastabas per du mėnesius. 2. Pasibaigus šiam laikotarpiui ir prieš priimdamos sprendimą valstybės narės praneša Komisijai apie privalomas taisykles, kurias jos ketina taikyti, ir pateikia visą atitinkamą informaciją. Pranešime nurodomos visos pastabos, gautos po šio straipsnio 1 dalyje minėto paskelbimo, ir paraiškos dėl taikymo srities išplėtimo įvertinimas. 3. Europos Bendrijų oficialiojo leidinio C serijoje Komisija paskelbia taisykles, kurių taikymo sritį prašo išplėsti pagal 4 straipsnį jos pripažintos tarpšakinės organizacijos. Po paskelbimo suinteresuotoms valstybėms narėms bei socialinėms ir ekonominėms grupėms skiriamas dviejų mėnesių laikotarpis pastaboms pareikšti. 4. Jei taisyklės, kurių taikymą prašoma išplėsti, yra "techniniai reglamentai", kaip apibrėžta Direktyvoje 83/189/EEB [5], apie jas pranešama Komisijai, kaip nurodyta tos direktyvos 8 straipsnyje, tuo pačiu metu, kai siunčiamas šio straipsnio 2 dalyje minimas pranešimas. Nepažeidžiant šio straipsnio 5 dalies, kai laikomasi tos direktyvos 9 straipsnyje nustatytų pagrįstos nuomonės pateikimo sąlygų, Komisija atsisako patvirtinti taisykles, kurių taikymo sritį buvo paprašyta išplėsti. 5. Komisija priima sprendimą per tris mėnesius nuo valstybės narės pranešimo pagal šio straipsnio 2 dalį ir, jei taikoma 3 dalis, per penkis mėnesius nuo paraiškos dėl taisyklių taikymo srities išplėtimo paskelbimo Europos Bendrijų oficialiajame leidinyje. Komisija priima neigiamą sprendimą visais atvejais, jei nustato, kad išplėtimas: - žymioje bendrosios rinkos dalyje užkardo konkurenciją, - apriboja prekybos laisvę arba - trukdo įgyvendinti bendrosios žemės ūkio politikos tikslus arba tikslus, kurių siekiama kitomis bendrijos taisyklėmis. 6. Taisyklės, kurių taikymas buvo išplėstas, skelbiamos Europos Bendrijų oficialiajame leidinyje. 7. Jei, vadovaujantis šiuo straipsniu, taisyklės tampa privalomos ir tarpšakinėms organizacijoms nepriklausantiems asmenims arba grupėms, valstybė narė arba Komisija, jei reikalinga, gali nuspręsti, kad jie mokėtų organizacijai visą arba dalį mokesčio, kurį moka nariai, jei šie mokesčiai nebus panaudoti padengti administracines išlaidas, atsiradusias taikant taisykles arba suderintą veiklą. 10 straipsnis 1. Jei pripažinta tarpšakinė organizacija užsiima viena arba keliomis šio straipsnio 2 dalyje nurodytomis veiklos rūšimis, kurios tarnauja bendriems ekonominiams interesams tų asmenų, kurių veikla yra susijusi su vienu arba keliais produktais, pripažinimą suteikusi valstybė narė arba, jei pripažinimas buvo suteiktas pagal 4 straipsnį, Komisija gali nuspręsti, kad pavieniai asmenys arba grupės, kurie nėra asociacijos nariai, bet turi iš šios veiklos naudos, mokėtų organizacijai visą arba dalį mokesčio, mokamo organizacijai narių, jei toks mokestis yra skirtas padengti išlaidas, atsiradusias vykdant aptariamą veiklą, išskyrus bet kokias administracines išlaidas. 2. Šiame straipsnyje minimos veiklos rūšys yra susijusios su vienu arba keliais iš toliau išvardytų tikslų: - mokslo tyrimas, kaip padidinti produktų vertę, ypač taikant naujus naudojimo būdus, kurie nėra pavojingi žmonių sveikatai, - mokslo tyrimas, kaip pagerinti tabako lapų ir briketų kokybę, - mokslo tyrimas auginimo būdų, leidžiančių sunaudoti mažiau augalų apsaugai skirtų gaminių, ir užtikrinantis dirvos ir aplinkos išsaugojimą. 3. Suinteresuotos valstybės narės praneša Komisijai apie sprendimus, kuriuos jos ketina priimti pagal šio straipsnio 1 dalį. Tokie sprendimai negali įsigalioti nepraėjus trims mėnesiams nuo tos dienos, kai buvo informuota Komisija. Per šį laikotarpį Komisija gali pareikalauti atmesti visus arba dalį sprendimų projektų, jei siūlomas bendras ekonominis interesas nėra tinkamai pagrįstas. 4. Jei pagal 4 straipsnį Komisijos pripažintos tarpšakinės organizacijos veikla atitinka bendrą ekonominį interesą, Komisija pateikia suinteresuotai valstybei narei savo sprendimo projektą, o ši per du mėnesius pateikia pastabas. 11 straipsnis Bet kokia valstybių narių arba Komisijos priemonė, nustatanti mokestį asmenims arba grupėms, kurios nėra tarpšakinių organizacijų narės, skelbiama Europos Bendrijų oficialiajame leidinyje. Priemonė negali įsigalioti praėjus mažiau kaip dviem mėnesiams nuo jos paskelbimo datos. 12 straipsnis Išsamios šio reglamento taikymo taisyklės priimamos Reglamento (EEB) Nr. 2075/92 [6] 23 straipsnyje nurodyta tvarka. Šis reglamentas yra privalomas visas ir tiesiogiai taikomas visose valstybėse narėse. Priimtas Liuksemburge, 1992 m. birželio 30 d. Tarybos vardu Pirmininkas Arlindo Marques Cunha [1] OL L 295, 1991 11 14, p. 5. [2] OL L 94, 1992 4 13. [3] OL L 98, 1992 4 21, p. 31. [4] Tarybos reglamentas Nr. 26, taikantis tam tikras konkurencijos taisykles žemės ūkio produktų gamybai ir prekybai jais (OL Nr. 30, 1962 4 20, p. 993/62. Reglamentas su pakeitimais, padarytais Reglamentu (EEB) Nr. 49 (OL Nr. 53, 1962 7 1, p. 1571/62). [5] OL L 109, 1983 4 26, p. 8. Direktyva su paskutiniais pakeitimais, padarytais Direktyva 90/230/EEB (OL L 128, 1990 5 18, p. 15). [6] OL L 215/80, 1992 7 30, p. 70. --------------------------------------------------